Diari Oficial de la Generalitat Valenciana


Sumari del DOGV 5707, del 20-02-2008 (2008/2061)

ORDE d'11 de febrer de 2008, de la Conselleria de Sanitat, per la qual convoca una beca per a fer pràctiques professionals de bioètica en la Direcció General de Qualitat i Atenció al Pacient de l'Agència Valenciana de Salut i aprova les bases que la regulen.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5707

Data del DOGV
:   20-02-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/2061


Data del document
:   11-02-2008

Organisme emissor
:   Conselleria de Sanitat

Tipus de document
:   Ordre

Descriptors 

:   * suport econòmic
    * bioètica
    * ajuda pública
    * assignació per estudis
    * personal sanitari

ORDE d'11 de febrer de 2008, de la Conselleria de Sanitat, per la qual convoca una beca per a fer pràctiques professionals de bioètica en la Direcció General de Qualitat i Atenció al Pacient de l'Agència Valenciana de Salut i aprova les bases que la regulen. [2008/2061]
Els avanços tecnològics i socials plantegen, amb intensitat creixent, reptes ètics nous que és necessari abordar des del respecte més profund a la dignitat de l'ésser humà durant totes les etapes de la vida i a l'autonomia individual. El treball quotidià dels professionals de la sanitat està en relació permanent amb l'ètica.
La disciplina científica anomenada bioètica reconeix la necessitat d'harmonitzar els principis ètics clàssics que guien l'activitat clínica (no-maleficència, és a dir, no fer mal; beneficència, és a dir, fer el bé) i autonomia, és a dir, garantir els drets del pacient o usuari i el de justícia en la distribució de recursos.
La Llei 1/2003, de 28 de gener, de la Generalitat, de Drets i Informació al Pacient de la Comunitat Valenciana, crea, en el títol VIII, el Consell Assessor de Bioètica de la Comunitat Valenciana, adscrit a la conselleria de Sanitat, i els comités de bioètica assistencial, amb l'objectiu de protegir els drets dels pacients i assessorar en l'adopció de decisions ètiques complexes.
El Decret 98/2004, d'11 de juny, del Consell de la Generalitat, regula la creació del consell Assessor de Bioètica de la Comunitat Valenciana i el Decret 99/2005, de 20 de maig, del Consell de la Generalitat, modifica el Decret 99/2004, d'11 de juny, del Consell de la Generalitat, que regula la creació i l'acreditació dels comités de bioètica assistencial.
En l'actualitat, pràcticament tots els departaments de salut de l'Agència Valenciana de Salut compten amb un comité de bioètica assistencial acreditat i en funcionament. Es pot dir que la Comunitat Valenciana és l'única d'Espanya que compta amb una xarxa tan completa de comités, ja que comprenen no només els centres hospitalaris sinó la totalitat de l'atenció sanitària que es proporciona en cada departament de salut.
També la conselleria de Sanitat és pionera a Espanya en la formació en bioètica perquè és l'única que, des de fa cinc anys, impartix un màster específicament dirigit al personal sanitari.
En esta línia, la conselleria de Sanitat convoca la concessió d'una beca a llicenciats o diplomats en ciències de la salut que facen pràctiques professionals de bioètica en la Direcció General de Qualitat i Atenció al Pacient de l'Agència Valenciana de Salut.
Per això, fent ús de les facultats que em conferixen l'article 28 de la Llei del Consell i l'article 47.11 del Text Refós de la Llei de la Hisenda Pública de la Generalitat Valenciana, i segons el que establix el Decret 108/1992, de 6 de juliol, del Govern Valencià, que regula la concessió de beques,
ORDENE
Article 1. Objecte i àmbit d'aplicació
1. L'objecte d'esta orde és convocar un concurs públic per a la concessió d'una beca per a la fer pràctiques professionals de bioètica en la Direcció General de Qualitat i Atenció al Pacient de l'Agència Valenciana de Salut, i aprovar les bases reguladores per les quals es regix esta convocatòria.
2. Esta orde s'aplica a l'ajuda següent, que es regix per les bases reguladores que figuren en l'annex I:
- Beca destinada a llicenciats o diplomats en ciències de la salut per a fer pràctiques de Bioètica en la Direcció General de Qualitat i Atenció al Pacient de l'Agència Valenciana de Salut.
Article 2. Finançament de la beca
L'ajuda regulada en esta orde es concedix a càrrec de l'aplicació pressupostària 94.75.74.0259.765.68.8, codi línia comptable G78164858, dels pressupostos de la Generalitat Valenciana per a l'exercici 2008.
Article 3. Beneficiari de la beca
1. Pot obtindre la condició de beneficiari de la beca prevista en esta orde qui tinga els requisits establits en l'annex I.
2. No poden obtindre la condició de beneficiari de l'ajuda regulada en esta orde les persones que estiguen en alguna de les circumstàncies establides en l'article 13.2 de la Llei 38/2003, de 17 de novembre, General de Subvencions i en els articles 18 i els concordants del Reial Decret 887/2006, de 21 de juliol, que aprova el Reglament de la Llei General de Subvencions.
Article 4. Obligacions genèriques del beneficiari
1. A més de les obligacions específiques que establix l'annex I d'esta orde per al beneficiari de la beca, es declaren amb caràcter general les següents:
a) Complir l'objectiu, executar el projecte, fer l'activitat o adoptar el comportament que fonamenta la concessió de l'ajuda.
b) Justificar el compliment dels requisits i els condicions, i també fer el projecte o l'activitat i complir la finalitat que determinen la concessió de l'ajuda.
c) Comunicar a l'òrgan que concedix la beca l'obtenció d'altres subvencions, ajudes, ingressos o recursos.
d) Acreditar abans que es dicte la proposta de resolució de concessió que es troba al corrent en el compliment de les obligacions tributàries i de la Seguretat Social.
e) Les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les obligacions anteriors dóna lloc a l'exigència de les responsabilitats que corresponguen d'acord amb la legislació.
Article 5. Sol·licituds i documentació
1. Les sol·licituds per a l'obtenció de la beca regulada en esta orde s'han de presentar en l'imprés normalitzat per l'Àrea de Teleadministració i Infraestructures i Servicis Corporatius d'Atenció al Ciutadà de la conselleria d'Infraestructures i Transport, i s'han de presentar amb la documentació indicada en les bases reguladores.
2. En el cas que els documents exigits, que han d'acompanyar a la sol·licitud de concessió de beca, ja estiguen en poder de la conselleria de Sanitat, el sol·licitant pot acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si fa constar la data, l'òrgan o la dependència a què van ser adreçats i identifica el procediment en què es troben, i que no hagen transcorregut més de cinc anys des de l'acabament del procediment.
3. Quan la sol·licitud no tinga els requisits establits en esta orde o no s'hi adjunte la documentació que exigix, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, s'ha de demanar a la persona interessada que, en un termini de 10 dies, esmene la falta o aporte la documentació necessària, i se li ha d'indicar que si no ho fa es considerarà que desistix de la sol·licitud. Ell desistiment l'ha d'establir una resolució que ha de dictar, en els termes que preveu l'article 42 de la llei esmentada, l'òrgan que tinga atribuïda l'ordenació i la instrucció del procediment, segons les bases reguladores.
4. També es pot demanar al sol·licitant qualssevulla altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
Article 6. Lloc i termini de presentació
1. Les persones interessades poden presentar les sol·licituds en el Registre General de la conselleria de Sanitat, al carrer del Misser Mascó, 31, de València, i també en els servicis territorials, situats a Alacant (c/ Girona, 26, 03126), Castelló de la Plana (c/ Hort dels Corders, 12, 12585) i València (Gran Via de Ferran el Catòlic, 74, 46577), o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En el cas que envien la documentació per correu certificat, han de presentar la documentació en l'oficina de correus segons el que disposa l'article 31 del Reial Decret 1.829/1999, de 31 de desembre, que aprova el Reglament que regula la prestació dels servicis postals, tot desplegant el que establix la Llei 24/1998, de 13 de juliol, del Servici Postal Universal i de Liberalització dels Servicis Postals: en un sobre obert, a fi que l'exemplar destinat a la conselleria de Sanitat siga datat i segellat abans de certificar-lo. En el cas que la sol·licitud no estiga datada i segellada per l'oficina de correus, s'entén com a data vàlida de presentació la que apareix en l'entrada de registre de la conselleria de Sanitat.
3. El termini de presentació de sol·licituds és de 15 dies hàbils comptadors a partir de l'endemà de la publicació d'esta convocatòria en el Diari Oficial de la Comunitat Valenciana.
Article 7. Procediment de concessió
1. La concessió de la beca es fa per mitjà del procediment de concurrència competitiva, d'acord amb el que establix el Decret 108/1992, de 6 de juliol, del Govern Valencià, que regula la concessió de beques, d'acord amb els criteris de valoració fixats en les bases reguladores que figuren com a annex.
2. S'ha de constituir una comissió de valoració per a examinar i valorar les sol·licituds presentades. Esta comissió, com a òrgan col·legiat, ha d'ajustar el funcionament al règim establit en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 8. Resolució de la concessió de la beca
1. El director gerent de l'Agència Valenciana de Salut ha de dictar la resolució de la concessió de la beca. Les resolucions administratives que s'adopten per delegació, d'acord amb l'article 13, de la Llei 30/1992, de 26 de novembre, han d'indicar expressament esta circumstància i es consideren dictades per l'òrgan que fa la delegació.
2. La resolució, que ha d'explicar els motius, s'ha de publicar en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999 de 13 de gener
3. El termini per a la resolució de les ajudes és el que establix l'annex de les bases reguladores.
Article 9. Recursos
Contra les resolucions dictades en el procediment de concessió de subvenció com que no esgoten la via administrativa, s'hi pot interposar un recurs d'alçada davant del conseller de Sanitat, en el termini de d'un mes, si l'acte és exprés. Si no ho és, el termini és de tres mesos i es comptarà per al sol·licitant i altres persones interessades, a partir de l'endemà de quan, d'acord amb la normativa específica, es produïsquen els efectes del silenci administratiu, d'acord amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 10. Pèrdua de l'ajuda
1. Si el beneficiari no té els requisits i les condicions que donen lloc a l'atorgament de la beca, i també si es dóna qualsevol de les causes arreplegades en l'article 37 de la Llei 38/2003, de 17 de novembre, General de Subvencions, i en els articles 91 i següents del Reial Decret 877/2006, de 21 de juliol, que n'aprova el Reglament, perd el dret al cobrament total o parcial de la beca.
2. D'acord amb l'article 7.2 del Decret 108/1992, de 6 de juliol, queda sense efecte la concessió de la beca, després de l'audiència de la persona interessada, quan no es faça l'activitat que en motiva la concessió, quan deixen de tindre's els requisits que s'exigixen o quan no es complixen, sense cap causa que ho justifique, les condicions establides en la convocatòria.
Article 11. Reintegrament de l'ajuda
Per al reintegrament de l'ajuda s'apliquen les normes dels articles 36 i 37 de la Llei 38/2003, de 17 de novembre, General de Subvencions, i també les dels articles 91 i següents del Reial Decret 877/2006, de 21 de juliol, que n'aprova el Reglament.
Article 12. Règim d'infraccions i sancions
El règim sancionador en la matèria regulada en esta orde és l'establit en el títol IV de la Llei 38/2003, de 17 de novembre, General de Subvencions.
DISPOSICIONS FINALS
Primera
Esta orde produïx efecte a partir de l'endemà de la publicació en el Diari Oficial de la Comunitat Valenciana.
Segona
Contra esta orde, que posa fi a la via administrativa, es pot interposar un recurs contenciós administratiu en el termini de dos mesos, comptador des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
València, 11 de febrer de 2008
El conseller de Sanitat,
MANUEL CERVERA TAULET
ANNEX I
Bases de l'ajuda destinada a una beca per a fer pràctiques professionals de bioètica en la Direcció General de Qualitat i Atenció al Pacient de l'Agència Valenciana de Salut
Primera. Objecte
La beca té com a objecte que facen pràctiques professionals de bioètica llicenciats o diplomats en ciències de la salut en el Direcció General de Qualitat i Atenció al Pacient de l'Agència Valenciana de Salut.
Segona. Requisits dels beneficiaris
Els requisits que han de tindre els beneficiaris, abans de finalitzat el termini de presentació de sol·licituds, a més dels establits en els articles 11 i 13 de la Llei 38/2003, de 17 de novembre, General de Subvencions, són
- Tindre un títol universitari superior o mitjà en ciències de la salut.
- No patir cap malaltia o estar afectat per cap limitació física o psíquica que siga incompatible amb l'exercici de les funcions necessàries per a adquirir la formació que es pretén amb la beca.
- No tindre concedida cap altra beca o ajuda.
Tercera. Obligacions dels beneficiaris
1. La condició de becari no implica cap vinculació laboral o administrativa amb l'Agència Valenciana de Salut i és incompatible amb altres beques, ajudes o treballs que concurrisquen amb l'objecte i la dedicació d'esta, o impedisquen el compliment de les obligacions com a becari. La infracció d'esta regla deixa sense efecte la beca adjudicada.
Quan el beneficiari de la beca siga un empleat de la Generalitat Valenciana, funcionari o laboral, queda en la situació administrativa que pertoque, d'acord amb la normativa que s'aplica.
2. El becari exercix les activitats objecte d'esta convocatòria sota la supervisió del cap del Servici de Coordinació de l'Atenció al Pacient, que ordena les activitats i delimita el nombre d'hores presencials durant el funcionament dels servicis perquè quede acreditada l'assistència, actua com a tutor formatiu i avalua l'activitat basant-se en la memòria que ha de presentar el becari sobre els coneixements i experiències obtinguts en les pràctiques en l'administració pública.
3. La directora general de Qualitat i Atenció al Pacient ha de resoldre les incidències que es produïsquen durant el període de la beca i la deixa sense efecte, després del tràmit d'audiència de la persona interessada, en el cas que no complisca, sense cap causa justificada, les condicions establides en esta convocatòria, quan no faça l'activitat que motiva la concessió o deixe de tindre els requisits exigits.
5. En els casos d'incidències, renúncies, abandons o incompliments que deixen vacant la beca, s'ha de cobrir segons l'orde establit en la borsa de reserva que resulte del procés de selecció.
6. Acabat el període de la beca, després de presentar una memòria final de les actuacions, la Direcció General de Qualitat i Atenció al Pacient ha d'estendre un certificat d'aprofitament, assistència i aptitud de la beca.
Quarta. Quantia i duració de les beca
La beca està dotada amb 1.333,33 euros bruts mensuals. L'import global màxim és de 12.000 euros. Es finança a càrrec de l'aplicació pressupostària 60.92.48.9906.510.90.8, codi línia comptable T6873000, dels pressupostos de la Generalitat Valenciana per a l'exercici 2008.
L'import de la beca es paga mensualment després d'una certificació de conformitat expedida per la Direcció General de Qualitat i Atenció al Pacient, i una vegada practicades les retencions legals que corresponen.
El període de la beca comença el dia indicat en la resolució d'esta convocatòria i finalitza quan hagen transcorregut nou mesos des del dia d'inici del període, si no excedix el 31 de desembre de 2008 i, en este cas, finalitzaria en la data esmentada.
Si el becari no s'incorpora en la data assenyalada renuncia a la beca concedida.
Cinquena. Sol·licituds i documentació
Les sol·licituds, presentades en l'imprés a què es referix l'article 5 d'esta orde, s'han d'adreçar a la Direcció General de Qualitat i Atenció al Pacient, al carrer del Misser Mascó, número 31, 46472 València, sense perjuí del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
L'imprés de sol·licitud s'ha de presentar amb la documentació que s'allista, que s'ha d'acreditar per mitjà d'originals o còpies compulsades en el moment de presentar les sol·licituds:
a) Fotocòpia del DNI, passaport o targeta de residència.
b) Currículum vitae, en el qual s'han d'indicar les dades personals, data i lloc de naixement, domicili actual, telèfon i una foto de mida de carnet de l'aspirant.
c) Fotocòpia compulsada del títol universitari superior o mitjà o, si és el cas, del document que acredita haver-ne pagat els drets d'expedició.
d) Declaració jurada de no tindre cap altra beca, ajuda o activitat laboral regular.
e) Documentació que acredite trobar-se al corrent de les obligacions tributàries i de la Seguretat Social.
f) Declaració responsable que acredite no estar en cap de les prohibicions per a obtindre la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
g) Qualssevol altres documents que acrediten els mèrits que s'al·leguen.
Sisena. Ordenació i instrucció del procediment
L'òrgan encarregat de l'ordenació i la instrucció del procediment és la Direcció General de Qualitat i Atenció al Pacient que, d'ofici, acorda totes les actuacions necessàries per a la determinació, el coneixement i la comprovació de les dades a partir de les quals ha de pronunciar-se la resolució.
Setena. Valoració i proposta de resolució
1. La valoració de les sol·licituds presentades la fa una comissió de valoració, composta pel cap de l'Àrea de Qualitat i Atenció al Pacient, que actua com a president, la cap del Servici de Coordinació de l'Atenció al Pacient, que actua com a secretària, i tres vocals: un tècnic superior del Servici de Coordinació de l'Atenció al Pacient, un tècnic de la Direcció General de Qualitat i Atenció al Pacient responsable en matèria de bioètica i un vocal expert en bioètica pertanyent al Consell Assessor de Bioètica de la Comunitat Valenciana i a l'Agència Valenciana de Salut.
La comissió, atenent els criteris i requisits establits i d'acord amb la disponibilitat pressupostària, estén una acta i formula la proposta de resolució a l'òrgan que concedix l'ajuda, en el termini de dos mesos des de l'acabament del termini de presentació de les sol·licituds. Esta proposta ha de contindre una bossa de reserva per orde de prioritat, segons la puntuació obtinguda, per a cobrir les vacants que es produïsquen. Pot donar preferència als aspirants que no hagen rebut abans este tipus de beques en la conselleria de Sanitat.
2. La selecció del becari la determina la puntuació obtinguda per mitjà de l'aplicació del barem següent:
1. Expedient acadèmic: fins a un màxim d'1 punt.
2. Coneixements de valencià: fins a un màxim d'1 punt, segons els nivells de coneixement de valencià establits per la Junta Qualificadora de Coneixements de Valencià, d'acord amb l'escala següent:
Nivell oral: 0,25 punts.
Nivell elemental: 0,50 punts.
Nivell mitjà: 0,75 punts.
Nivell superior: 1 punt.
3. Coneixements i experiència com a usuari d'aplicacions informàtiques: fins a un màxim de 2 punts.
4. Coneixements d'anglés amb competència almenys lectora: fins a 1 punt. Només es valoren els títols expedits per l'Escola Oficial d'Idiomes.
5. Formació acreditada en bioètica: fins a 2 punts.
6. Entrevista: fins a 3 punts. Ha de versar sobre els coneixements en les activitats que ha de fer en l'Agència Valenciana de salut.
Huitena. Termini de resolució
1. La convocatòria prevista en esta orde s'ha de resoldre en el termini màxim de tres mesos a partir de l'endemà de l'acabament del termini de presentació de sol·licituds.
Si venç el termini màxim i no se'ls ha notificat la resolució, les persones interessades estan legitimades per a entendre desestimada per silenci administratiu la sol·licitud de concessió de subvenció, d'acord amb el que disposa l'article 25.5 de la Llei 38/2003, de 17 de novembre, General de Subvencions.
2. La resolució de concessió s'ha de publicar en el tauler d'anuncis de la conselleria de Sanitat (c/ del Misser Mascó, 31, València), juntament amb la llista d'aspirants per orde de la puntuació obtinguda. Esta llista es constituïx com a borsa de reserva per al cas que es produïsca alguna renúncia o abandó.
3. La Direcció General de Qualitat i Atenció al Pacient ha de convocar l'adjudicatari per a la signatura del document de notificació i acceptació, que s'ha de fer en un termini no superior a 10 dies hàbils des de la data d'acceptació per part de l'adjudicatari.